कक्राझार , 23 नभेम्बरः कक्राझार सहरनि सान्जा - खोला 7 कि : मिः सो जान्थायाव थानाय बान्दोगुरि गामिआव 22 नभेम्बरखालि सानसेनि हाबाफारिजों मैखुन आबाद मावनायनि फोरोंथाय हाबाफारि खुंनाय जायो । बे हाबाफारिखौ जुथायै खुंफुंदोंमोन फरायसालिमानि इसिङायारि गुण सामलायग्रा बिफान , आइजो हान्जा आरो फरायसा आफादआ । मख'नो गोनांदि , फरायसालिमाजों खांजानाय गामि बान्दोगुरिआव सिगाङावबो करना भाइरासनि सायाव सांग्रांथि मेल खुंखांबाय । हाबाफारिखौ जागायो गामि खांनायखौ सामलायगिरि बर' बिफाननि बिबुंगिरि लकनाथ गयारिआ । हाबाफारिनि बेखेव बिबुंथिखौ होयो फरायसालिमानि गुण सामलायग्रा बिफाननि फोनांजाबगिरि अन्जलि बसुमतारिआ । गावनि बेखेव बिबुंथियाव बिथाङा गोजौ फोरोंसालिफोरा गामि खांनायनि बिथांखिनि सोमोन्दै बुंथियो आरो बेनि थांखिखौ बेखेवनानै होयो । गियान आरो सोलोंथाया जाहाथे सोलोंसालियावल' थायालाबानो राइजो - राजानिसिमबो सौहैयो बेनि थाखाय गामियारि थाखोयाव समाजारि , रांखान्थियारि , सावस्रि आरो सिखोन - साखोन बायदि आयदाफोराव हाबा मावनांगौनि गोनांथिखौ बुंथियो । फोरोंथाय हाबाफारिखौ बेखेवनानै होयो बान्दोगुरि गामिनि रां दोन्थुमगिरि धनन्जय ब्रह्मआ । बे फोरोंथायनि फुंखा सुबुं महरै बाहागो लानानै बड'लेन्ड मुलुग सोलोंसालिनि बायटेक्नलजि बिफाननि प्रफेसार सन्दिब दासआ । दासआ गावनि मेहेरगोनां प्रेजेनटेसन आरो मैखुननि जामुं आरो मुलियारि गुण लोगोसे मैखुन आबाद मावनायनि आदब - खायदा , मुलाम्फा आरो फालांगिरिनि बागै गुवारै बुंथिनानै होयो । गावनि प्रेजेन्टेसननि उनाव सानसे सिगांनिफ्रायनो थियारि खालामखानाय जिगाब दानफ्लेनानै रुनायाव मैखुन बेगरखौ फोनानै माबोरै पलिबेकआव सोनांगौ बेखौ बाहागो लागिरिफोरनो फोरोंनानै होयो । फरायसालिमानि फरायसा आफादनि नेहाथारि जेभिय्पर बसुमतारिआ सामलायनाय बे हाबाफारियाव साबायखरबाउवो फरायसालिमानि राजखान्थि बिफाननि गाहाय बिफानारि आरो आइजो हान्जानि लेंथुमगिरि ममता नार्जारिआ । बे फोरोंथाय हाबाफारियाव कक्राझार सरकारि फरायसालिमानि गोरायु ड ० बन'बिना ब्रह्म , फोरोंथाय लागिरिफोर , फोरोंगिरिफोर आरो गामियारि राइजो - राजाफोराबो बाहागो लानायनि गेजेरजों हाबाफारिया जाफुंसार जालाङो । 
कक्राझार सरकारि फरायसालिमाआ मैखुन आबाद मावनायनि फोरोंथाय होदों